text: Vejen foreslog kvinde elektrochok
  19 marts 2012 kl. 08.38
  Vejen kommune foreslog kronisk deprimeret kvinde, at hun skulle have elektrochok.
  En kvinde fra Vejen skal leve seks år uden indkomst. Først i 2018 kan hun gå på folkepension.
  Vejen kommune vil hverken give hende sygedagpenge eller førtidspension.
  Kommunen mener nemlig ikke, at alle muligheder for at behandle hendes kroniske depression er udtømte. Kommunen mener således, at elektrochok er en mulighed.
  Men den behandling fraråder hendes psykiater, og hun er selv bange for den.
  - Jeg mener, at alle behandlingsmuligheder er udtømte. Jeg kan ikke komme i tanke om nogen behandlinger, vi ikke har prøvet, siger psykiater og overlæge ved Lokalpsykiatri Brørup Sven Bjarne Nielsen til Politiken.
  Kvinden kan nu se frem til godt seks år, hvor hun skal leve af sin mands indtægt.
  